Тереза Мей раздели кабинета , за да се разберат за митническия казус с ЕС Премиерът на Великобритания Тереза Мей раздели топ екипа си от министри на две работни групи , за да изгладят различията за Брекзит , информира БиБиСи . Кабинетът е разделен конкретно , за да постигне съгласие за бъдещото митническо споразумение с ЕС . Поддръжниците на Брекзит , в които влиза и външният министър на Обединеното кралство Борис Джонсън , са против предпочитания от Мей вариант за " митническо партньорство " , който се подкрепя от министрите , които гласуваха за оставане в ЕС . Джонсън и финансовият министър Филип Хамънд , които се смята , че оглавяват двата лагера , няма да участват в двете работни групи . Едната група ще обсъди " митническо партньорство " , което предвижда Великобритания да събира митата от името на ЕС , но няма да са необходими нови проверки по границата . Другата група пък настоява за " максимално улеснение " - решение , което ще се базира на използване на технология за минимизиране необходимостта от гранични проверки след Брекзит . Лейбъристите подкрепят нов митнически съюз с ЕС след Брекзит , което според тях се поддържа от търговските и индустриални съюзи в страната .